སྡེ་བཞིའི་དཔལ་ཡོན།ཞེས་པའི་སྡེ་དགེ་རྒྱལ་ཡོངས་ལྷན་ཚོགས་བཙུགས་ནས་ལོ་གསུམ་འཁོར་བའི་དུས་དྲན་ཆེད་དེབ་དེ་གང་མགྱོགས་སྤྱི་ཚོགས་ཀྱི་མིག་སྔར་ཐོན་ལ་ཉེར་ཡོད།ཆེད་དེབ་འདིའི་ནང་དུ་༡ལོ་རྒྱུས་རིན་ཆེན་གཏེར་མཛོད།༢དཔྱད་རྩོམ་རིག་པའི་གཡུལ་འགྱེད།༣སྒྲུང་རྩོམ་རྒན་པོའི་ཁ་བརྡ།༤སྙན་རྩོམ་འབྲི་ཆུའི་རྦ་རླབས།༥ལས་བསྡོམས་དངུལ་དཀར་མེ་ལོང་།བཅས་ས་བཅད་ཁག་ལྔའི་ངོ་བོར་རྩོམ་སྒྲིག་བྱས་ཡོད་པ་རེད།འདིར་རྩོམ་ཡིག་མ་འདྲ་བ་༣༠ལྷག་ཙམ་ཡོད་ལ།དེ་དག་ཕལ་ཆེ་བ་ཕ་ཡུལ་བོད་ནང་ནས་འབྱོར་བའི་རྩོམ་ཡིག་ཡིན་པ་དང་།སྡེ་དགེ་ཆོས་རྒྱལ་ཆེན་པོའི་ལྷ་འབངས་སུ་གཏོགས་པའི་རིས་མེད་ས་ཁུལ་ཁག་མང་པོ་ཞིག་གི་རྩོམ་པ་པོའི་རྩོམ་ཆོས་སྣ་མང་ཞིག་འཁོད་ཡོད་པ་རེད།གོ་སྐབས་འདིར་བརྒྱུད་པར་སྐྲུན་གྱི་མཐུན་འགྱུར་གནང་མཁན་དཔལ་༸ས་སྐྱའི་རྒྱལ་ཡུམ་ཆེན་མོ་མཆོག་ལ་བཀའ་དྲིན་བླ་མེད་དུ་ཆེ་ཞུ་བཞིན་ཡོད།